Die wêreld in foto’s – 27 Junie 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Getroude Hindoe-Indiërvroue bind Woensdag katoendraadjies om ŉ baniaanboom terwyl hulle rituele by die Vat Savitri-fees in Ahmadabad, Indië, uitvoer. Vat Savitri word op ŉ volmaandag gevier waartydens vroue bid vir ŉ lang lewe vir hul mans. (Foto: Ajit Solanki, AP) Mense stap verby die Brandenburg-hek wat in ’n winkelvenster in Berlyn, Duitsland, weerkaats word. (Foto: Miriam Karout, AP) ŉ Man dra ŉ hemp ter ondersteuning van Meksiko voor die wedstryd tussen die Meksikaanse span en Swede tydens die 2018-Wêreldbekersokkertoernooi in die Jekaterinburg-arena in Jekaterinburg, Rusland. (Foto: Gregorio Borgia, AP) ŉ Apie geniet ŉ bevrore lekkerny met neute en bessies by die Londense dieretuin in Londen. ŉ Hittegolf het vandeesweek dele van Brittanje getref met ongewone temperature tot 30 grade Celsius. (Foto: Kirsty Wigglesworth, AP) Kelners neem ŉ welkome blaaskans om te rook naby leeubeelde van klip in Beijing, China. (Foto: Ng Han Guan, AP)